姜德明
秋江渔乐图为邑人宗正纯撰
枫树萧萧霜叶红，芦花瑟瑟鸣西风。
渔翁举网秋江上，轻舟一叶波溶溶。
群鱼游泳影相续，密网收来心易足。
赤鳞素质影跳空，玉尺金梭光炫目。
鼓枻归来日未斜，腥风吹入比邻家。
家人出户欢相迓，笑举鱼筐还自夸。
老妻汲泉向江口，稚子攀条折杨柳。
汲泉炊水待烹鳞，贯柳携鱼去沽酒。
黄昏灯火罗盘餐，妻儿笑语娱团栾。
况值时清少徵税，一生未解愁饥寒。
却笑商人轻远别，寒帐孤眠怨妻妾。
更怜农父在西畴，年丰则喜荒则忧。
何如渔者生涯寄江水，取之无穷用不已。
朝复暮兮醉复醒，长年啸傲烟波里。